फिल्म की कहानी कौशिक परिवार की है. मिस्टर कौशिक (गजराज राव) रेलवे में टीटीई हैं और एकदम सरकारी अधिकारी है. मिसेज कौशिक भी हैं और उनके दो बेटे हैं. नकुल कौशिक (आयुष्मान खुराना) हैं. एक रात मौसम रंगीन होता है. मिस्टर कौशिक मिसेज कौशिक को बरसात पर कविता सुना रहे होते हैं और बाहर भी गरज के साथ बारिश हो रही होती है. इस सारे माहौल में मिस्टर कौशिक मिसेज कौशिक के साथ कुछ ऐसा कर बैठते हैं जो समाज के मुताबिक उस उम्र में शोभा नहीं देता है. नतीजे के रूप में सामने आता है, घर में आने वाला नया मेहमान. पूरे परिवार में हड़कंप मच जाता है. मिस्टर कौशिश की माताजी यानी दादी भी भूचाल ला देती है. कुल मिलाकर कमाल की सीन क्रिएट होता है. आयुष्मान खुराना की गर्लफ्रेंड सान्या मल्होत्रा भी चौंक जाती है. फिल्म पानी की तरह बहती है और मनोरंजन करती चली जाती है. कैरेक्टर इतने सॉलिड ढंग से तैयार किए गए हैं, मुंह से वाह निकल जाता है और थिएटर में ठहाके गूंजते रहते हैं. हालांकि आयुष्मान और सान्या मल्होत्रा का इश्क थोड़ा सा पकाता है लेकिन कौशिक परिवार सारी कमी को दूर कर देती है. फिर दिल्ली और मेरठ भी तो हावी रहता है.